b'\n_START_ARTICLE_\nValter Thom\xc3\xa9\n_START_PARAGRAPH_\nValter Thom\xc3\xa9 (5. elokuuta 1874 Pudasj\xc3\xa4rvi \xe2\x80\x93 1. helmikuuta 1918 Vihti) oli suomalainen arkkitehti. Thom\xc3\xa9 valmistui arkkitehdiksi Polyteknillisest\xc3\xa4 opistosta 1898._NEWLINE_Thom\xc3\xa9 ty\xc3\xb6skenteli 1890-luvun loppupuolella Lars Sonckin, Grahn, Hedman & Wasastjernan ja Onni T\xc3\xb6rnqvistin toimistoissa. Vuonna 1900 h\xc3\xa4n perusti toimiston yhdess\xc3\xa4 opiskelutoverinsa Karl Lindahlin kanssa. Oman toimiston h\xc3\xa4n perusti vuonna 1905. Vuosina 1909\xe2\x80\x931912 h\xc3\xa4nell\xc3\xa4 oli toimisto yhdess\xc3\xa4 Br\xc3\xb6derna Uddin kanssa. Vuonna 1912 Valter Thom\xc3\xa9 perusti toimiston yhdess\xc3\xa4 veljens\xc3\xa4 Ivar Thom\xc3\xa9n kanssa. Lis\xc3\xa4ksi h\xc3\xa4n teki itsen\xc3\xa4isi\xc3\xa4 t\xc3\xb6it\xc3\xa4 ja toimi vuonna 1900 Yleisten rakennusten ylihallituksen ylim\xc3\xa4\xc3\xa4r\xc3\xa4isen\xc3\xa4 arkkitehtina._NEWLINE_Thom\xc3\xa9n veljekset voittivat vuonna 1916 arkkitehtikilpailun Stockmannin Helsingin keskustan tavaratalosta. Rakennus toteutettiin vasta vuonna 1930, ja silloin sen sai teht\xc3\xa4v\xc3\xa4kseen Sigurd Frosterus._NEWLINE_Thom\xc3\xa9 murhattiin vuoden 1918 sis\xc3\xa4llissodan aikana Vihdiss\xc3\xa4 yhdess\xc3\xa4 veljiens\xc3\xa4 Williamin ja Ivarin kanssa; heid\xc3\xa4t murhasi Lauri Karan johtama punakaartilaisten komppania. Kuolintavoiksi on Kansallisarkiston sotasurmat -sivustossa ilmoitettu sek\xc3\xa4 pistimenhaava vatsassa ett\xc3\xa4 ampuminen. William Thom\xc3\xa9 oli ammatiltaan mets\xc3\xa4nhoitaja. Veljessarjan nelj\xc3\xa4s, taiteilija Verner Thom\xc3\xa9, ei ollut veljiens\xc3\xa4 mukana tuona traagisena p\xc3\xa4iv\xc3\xa4n\xc3\xa4.'